แบงก์กำไรดีดันศก.
กสิกรไทย นครหลวงไทย และเกียรตินาคิน โชว์กำไรโต หนุนเศรษฐกิจโตอีกยาว
19 ส.ค. 2554

กสิกรไทย นครหลวงไทย และเกียรตินาคิน โชว์กำไรโต หนุนเศรษฐกิจโตอีกยาว 
นักวิเคราะห์ส่วนใหญ่ยังคงคำแนะนำ “ซื้อ” หุ้นธนาคารกสิกรไทย (KBANK) หลังเปิดเผยผลประกอบการไตรมาส 2 ปี 2553 มีกำไรกว่า 4,763.41 ล้านบาท กำไรต่อหุ้น 1.99 บาท เติบโตจากระยะเดียวกันปีก่อน 28.58% และขยายตัว 9.17% จากไตรมาสแรกปีนี้ ส่วน 6 เดือนแรกกำไรสุทธิโต 21.62% เป็น 9,127.33 ล้านบาท คิดเป็น 3.81 บาทต่อหุ้น 
ทั้งนี้ บริษัทหลักทรัพย์ (บล.) ทรีนีตี้ ให้เป้าหมาย 118 บาทเท่ากับ บล.ยูไนเต็ด ขณะที่ บล.โกลเบล็ก ให้ราคา 126 บาท และ บล.ไอร่า ให้ 109 บาท แนะซื้อเมื่อราคาอ่อนตัวลง หลังจากราคาหุ้นล่าสุดอ่อนตัวลง 0.50 บาท มาปิดที่ 93.75 บาท เมื่อหมดข่าวดี 
ธนาคารกสิกรไทยเผยสาเหตุที่มีกำไรดีขึ้นมามาก เป็นเพราะทั้งเครือมีรายได้ที่ไม่ใช่ดอกเบี้ยเติบโตอย่างต่อเนื่อง สอดคล้องกับยุทธศาสตร์การดำเนินธุรกิจที่มุ่งเน้นลูกค้าเป็นศูนย์กลาง โดยไตรมาสนี้เพิ่มขึ้นจากไตรมาสก่อนถึง 1,432 ล้านบาท หรือ 10.55% ซึ่งส่วนหนึ่งเป็นการเติบโตของรายได้ค่าเบี้ยประกันภัยรับสุทธิ ในขณะที่ธนาคารยังสามารถรักษาระดับการเติบโตของค่าธรรมเนียมและบริการได้ใกล้เคียงกับไตรมาสก่อน
ด้านอัตราผลตอบแทนสินทรัพย์ที่ก่อให้เกิดรายได้สุทธิ (NIM) ไตรมาสนี้อยู่ที่ระดับ 3.78% ซึ่งสูงกว่าไตรมาสก่อนที่อยู่ที่ 3.66% ณ วันที่ 30 มิ.ย. 2553 ธนาคารมีเงินให้สินเชื่อจำนวน 978,566 ล้านบาท และสัดส่วนสินเชื่อที่ไม่ก่อให้เกิดรายได้ลดลงมาอยู่ที่ระดับ 3.19% จากไตรมาสก่อนอยู่ที่ระดับ 3.51% 
ธนาคารนครหลวงไทย (SCIB) เปิดผลงานไตรมาส 2 ปีนี้กำไรสุทธิ 1,226.31 ล้านบาท หรือเท่ากับ 0.58 บาทต่อหุ้น เพิ่มขึ้น 2.73% และขยายตัว 18.06% จากไตรมาสแรก รวม 6 เดือนแรกกำไรสุทธิ 2,294.83 ล้านบาท หรือ 1.09 บาทต่อหุ้น เติบโต 24.39% จากช่วงเดียวกันของปีก่อน
นายชัยวัฒน์ อุทัยวรรณ์ ประธานเจ้าหน้าที่บริหารและกรรมการผู้จัดการใหญ่ SCIB กล่าวว่า ในช่วง 6 เดือนแรกปีนี้ เฉพาะธนาคารมีกำไรสุทธิ 1,837 ล้านบาท เพิ่มขึ้น 22% หรือเท่ากับ 407 ล้านบาท เนื่องจากรายได้ดอกเบี้ยและเงินปันผลสุทธิหลังหักหนี้สูญและหนี้สงสัยจะสูญ เพิ่มขึ้นจํานวน 326 ล้านบาท ขณะที่ค่าใช้จ่ายที่ไม่ใช่ดอกเบี้ยลดลงจำนวน 259 ล้านบาท
ด้านธนาคารเกียรตินาคิน (KK) ไตรมาส 2 ปีนี้กำไรสุทธิ 765.30 ล้านบาท คิดเป็นกำไรหุ้นละ 1.44 บาท เพิ่มขึ้น 25.96% ส่วน 6 เดือนแรกกำไรสุทธิ 1,583.98 ล้านบาท คิดเป็น 2.98 บาทต่อหุ้น เติบโต 60.58% 
บล.พัฒนสิน คาดว่ากลุ่มธนาคารพาณิชย์จะมีกำไรงวดไตรมาส 2 รวม 2.5 หมื่นล้านบาท เพิ่มขึ้น 21% จากงวดเดียวกันของปีก่อน แต่จะลดลง 3% จากไตรมาสก่อนหน้า โดยบริษัท ทุนธนชาต (TCAP) ธนาคารกรุงเทพ (BBL) และ KBANK จะมีกำไรที่ดีขึ้นและถือว่าแข็งแกร่งกว่าตลาดคาด แม้จะได้รับผลกระทบจากเหตุการณ์ทางการเมืองก็ตาม
มาร์เก็ตติง กล่าวว่า ธนาคารพาณิชย์ 4 ราย ประกาศผลกำไรออกมาโตขึ้น สะท้อนว่าเศรษฐกิจในไตรมาส 2 ปีนี้จะขยายตัวดีต่อเนื่อง แม้จะไม่มากถึง 12% เหมือนในช่วง 3 เดือนแรกแต่ความต้องการใช้สินเชื่อที่เพิ่มขึ้นจะมีแรงส่งให้เศรษฐกิจเติบโตได้อย่างน้อย 67% 
ตลาดหุ้นทั่วภูมิภาคแดงเถือกยกเว้นจีน และหุ้นไทยบวก 2.86 จุด ปิดที่ 830.40 จุด แม้ต่างชาติขายสุทธิ 890 ล้านบาทก็ตาม ส่วนหุ้นมือถือยังสามารถบวกได้ ไม่กังวลการเลื่อนประมูลใบอนุญาต 3จี ออกไปไม่กี่เดือนจากกำหนดเดิมเดือน ก.ย.นี้